পররাষ্ট্র মন্ত্রণালয়, এম্বাসি বা হাইকমিশন ডিপ্লোমেটিক মিশনে যারা কাজ করেন তাদের সর্বাগ্রে মেধা, কথাযুদ্ধে দক্ষতা, দেশপ্রেম ও কূটকৌশল জানা জরুরি। ডিপ্লোমেসি কী? ডিপ্লোমেসি হলো অন্য দেশের সঙ্গে বাংলাদেশের জনগণের জন্য কী কী সুযোগ-সুবিধা আদায় করা যায়; আরো নতুন নতুন আইডিয়া দিয়ে সেই সুবিধা আরো কত নিজেদের পক্ষে নেয়া যায়; তা যাচাই-বাছাই করে, দেন-দরবার, দর কষাকষি করে নিজেদের অনুকূলে নেয়া। লাখ লাখ ডলার খরচ করেও ওই মিশনগুলো সেই কাজে কতটা দক্ষতার পরিচয় দিচ্ছে? যেসব দেশে বাংলাদেশী শ্রমিকরা কাজ করে বিপুল রেমিটেন্স পাঠাচ্ছে সেসব দেশের সঙ্গে কূটনৈতিকভাবে কি জোরালো সম্পর্ক রক্ষা হচ্ছে? হলে ওইসব দেশ বাংলাদেশী শ্রমিকদের নানা শর্ত এবং ফেরত পাঠানোর চেষ্টা করছে কেন?